Tom Egeland med ny krim: Spådommer og slemme munker
Hva skjedde med Paktens Ark, som ifølge Bibelen var en kiste som inneholdt lovtavlene Gud ga Moses på Sinai berg? Gikk hele oldtidens kunnskapsskatt opp i flammer da biblioteket i Alexandria brant i 47 f.Kr. eller ble mye i all hemmelighet faktisk bevart? - Jeg leker meg med nye «teorier» i boken, blant annet om hva Paktens Ark faktisk inneholdt. I boken begynner det hele med at arkeolog Bjørn Beltø er på en vitenskapskonferanse i Firenze. Der legger en italiensk professor frem et hittil ukjent brev fra spåmannen Nostradamus til Firenzes hersker på 1500-tallet, Cosimo Medici. Brevet er stint av koder og chiffere og lover løsningen på en rekke religionshistoriske mysterier, forklarer Egeland. Men først og fremst er «Nostradamus' testamente» en spenningsroman forankret i vår tid.Antihelten og albinoarkeologen fra Universitetet i Oslo må endog svinge revolveren opptil flere ganger! For professoren blir kidnappet av ukjente, bevæpnede munkesoldater - som viser seg å tilhøre en hemmelig, militant gruppe ekstrem-katolikker. Beltø blir ufrivillig del av forsøket på å finne og redde ham og hans lille sønn, som tas med som gissel. - Men dette er avhengig av at Beltø greier å løse gåtene i Nostradamus' brev, for de er nøkkelen til professorens bortføring. Dermed må han og professorens vakre kone Angelica, sammen med forskjellige eksperter, prøve å løse 500 år gamle koder, rebuser og gåter med røtter tilbake til oldtiden, sier Egeland hemmelighetsfullt. - Hvem var Nostradamus? - Nostradamus var farmasøyt, astronom og matematiker, og hans spådommer i boken «Les Propheties» fra 1555 fikk stor innflytelse ved Europas mange hoff. Mange mener stadig at han var sannspådd på mange felter; det finnes jo for eksempel pro-Nostradamus-nettsteder. Men verket er oversatt og oversatt til ugjenkjennelighet fra mellomfransk. Derfor gikk jeg tilbake til originalen og oversatte den til norsk med hjelp av eksperten Thomas Lundbo, sier Egeland.- Da fant jeg ut at av de over 10 000 spådommene han skrev, kan kanskje rundt fire-fem fremstå som sannsynlige, om man legger godviljen til. Generelt er spådommene så ullent formulert at hva som helst kan tolkes inn i dem. - Men forutså ikke Nostradamus både Hitlers ugjerninger og Napoleons bedrifter? - Nei. For å ta Hitler: Nostradamus omtaler «Hister», og det er ingen liten bokstavfeil, som mange har påstått. Hister var det romerske navnet på et geografisk bestemt sted ved Donaus nedre del. I samme kvartett skriver han også «de Germain», som er blitt lest som «tyskeren». Men Tyskland heter «Allemagne» på fransk, og «de Germain» betød bror eller nær slektning på mellomfransk, forklarer Egeland. - Det er mange refleksjoner rundt religion i boken? - Ja, alle Bjørn Beltø-bøkene dreier seg jo om å utfordre og utforske religiøse dogmer og etablerte sannheter - se på dem som psykologiske fenomener med et historisk blikk og lete etter alternative teorier og forklaringer.Det er jo ikke den individuelle gudstroen jeg utfordrer, for den er en indre glød i enkeltmennesket. Det er apparatet rundt, de stivnede dogmene som hevder å ha definert gud, jeg pirker i, forklarer Egeland, som selv er ateist. - Alt tyder på at Big Bang-teorien om universets tilblivelse stemmer. Men hva utløste dette? Kan den kraften kalles guddommelig? Dette er fundamentale spørsmål alle mennesker må stille seg. Men de er jo hinsides enhver vanlig religion, hva? undrer Tom Egeland.
Historien er full av svarte hull. I sin nye krim «Nostradamus' testamente» prøver Tom Egeland å fylle dem ved fantasiens dikterkraft.